Hjá hjónum og samsköttuðu sambúðarfólki dugir annar veflykillinn til að opna framtalið á vefnum og skila því . Ef skila þarf framtali fyrir barn yngra en 16 ára ( fætt 1998 eða síðar ) er framtalið sótt á þjónustusíðu framfæranda og skilað með veflykli hans . Börn eiga ekki þjónustusíðu . Þeir sem útbúið hafa varanlegan veflykil nota hann áfram . Fái fólk ekki sendan nýjan veflykil í byrjun mars , þá gildir sá gamli áfram . Veflykill fyrir erlendis búsetta og fyrir dánarbú Framteljendur með lögheimili erlendis fá hvorki áritað framtal né veflykil . Þeir sem eiga varanlegan veflykil geta nýtt hann áfram . Aðrir geta sótt um að fá úthlutað veflykli . Sama gildir um forráðendur dánarbúa manna sem létust á árinu 2013 . Í flestum tilvikum veitir sá lykill eingöngu rétt til framtals - og gagnaskila en ekki fullan aðgang að þjónustusíðu . Þeir framteljendur sem ekki hafa fengið sendan nýjan veflykil af þessum sökum og hyggjast telja fram sjálfir að þessu sinni geta sótt um nýjan lykil á þjónustuvef ríkisskattstjóra , skattur.is .